Meltvedt

Meltvedt (gml. Meeltuedt eller Meltvet, ref. Solum bygds historie) er et område på Findal i Solum sogn, i Skien kommune. Stedet tilhørte tidligere Solum kommune. 
Per 2019 ligger det tre gårdsbruk på Meltvedt, som alle er i drift.


== Historikk ==
Tidligere lå det flere husmannsplasser under det som var hovedbølet på Meltvedt, og som nå bærer navnet Meltvedt Søndre. Sent i det 18. århundre delte Peder Nielsen Meltvedt denne gården i to, slik at hans to sønner Niels Pedersen Meltvet og Peder Pedersen Meltvet fikk hver sin del. Brødrene var involvert i flere krangler med hverandre, noe som også førte til nedtegnelsen av et eiendomskart med situasjonsbeskrivelse. Dette kartet skal være blant landets første, og er oppbevart imnrammet på Meltvedt Søndre. Her beskrives også en oppgangssag og ei mølle i "Røras mark" (det vil si beliggende på grunnen til gården Ørvik på Røra). Sporene av sagen og mølla kan fortsatt ses i bekken mellom Kjenndalen og Riple. Kartet kan ses i bøkene om Solum bygds historie.


=== Fradelinger ===
I middelalderen eide Gimsøy kloster eiendommen Meltvedt. Eiendommen ble delt opp da den ble solgt derfra. Løvenskiold har også vært inne på eiersiden, og Meltvedt ble da delt opp ytterligere. Eiendommen skal ha strukket seg fra Findal og Søtvedt til Vik på Ånnerød. Det var dermed en betydelig eiendom. Solum bygds historie gjengir noe av dette, det er også lagret dokumenter på gården som henviser til tidligere skattegrunnlag og husmannsavtaler.  


=== Husmannsplasser under Meltvedt ===
Husmannsplassene Vik, Kjenndalen, Rønningen og Meltvedt (som gikk under annet navn, men som det nå ikke har lykkes å finne tilbake til) var blant husmannsplassene som i dag er fraskilt som egne bruk, med unntak av Rønningen, som er fraflyttet og forfalt).


=== Brann og datering ===
Gården brant ned på 1700-tallet, trolig i 1775/1776. Det er funnet store mengder aske og nedsotede grunnmursteiner under huset. Alt brant ned og det ble dermed oppført nytt våningshus i 1776, og bryggerhus og låve i 1777. Våningshuset har fortsatt flere vegger med original kledning og ett  rom med original panel (fra oppgangssag). Låven ble skiftet ut i 1918, men bryggerhus og våningshus står den dag i dag. Antakelig på gråsteinsmurene fra tidligere bygninger. Husoppstillingen er datert til ca. 500-tallet, (Fylkesarkeologene) og det er derfor å anta at navnet skriver seg fra en rydning (Tvedt/Tveit) i en "Mel" (som skal være tilsvarende til en vik eller "i enden" f.eks. av et vanndekt dalføre). (Ref. Solum bygds historie) 
Det er funnet flere pil-og spydspisser på eiendommen, samt diverse spenner, mynter og brynestein. I tillegg er det funnet en hengelås fra 1600- eller 1700-tallet med nøkkel, som fortsatt er oppbevart på gården. Hengelåsen er tilnærmet identisk med hengelåsene på pengeskrinet til Grev Gyldenløve i Larvik. Disse skal være fra ca 1660.


=== Meltvedt under andre verdenskrig ===
Under krigen huset Meltvedt Søndre blant andre motstands- og politimannen Leif Sørensen og en del øvrig Milorg-personell som drev våpentrening der. Gårdens historie under krigen er beskrevet i boken Hemmelig arbeid med liv og helse som innsats av Terje Kristoffersen (2018).


== Litteratur ==
Solum bygds historie bind I og II
Norske gardsbruk, Skien
Kirkebøker, Solum Kirke
Hemmelig arbeid med liv og helse som innsats-Terje Kristoffersen 2018


== Referanser ==